和中甫兄春日有感
作者：王安石
朝代：宋

paragraphs: 雪釋沙輕馬蹄疾，北城可遊今暇日。
濺濺溪谷水亂流，漠漠郊原草爭出。
嬌梅過雨吹爛熳，幽鳥迎陽語啾唧。
分香欲滿錦樹園，剪綵休開寶刀室。
胡爲我輩坐自苦，不念茲時去如失。
飽聞高徑動車輪，甘卧空堂守經帙。
淮蝗蔽天農久餓，越卒圍城盜少逸。
至尊深拱罷簫韶，元老相看進刀筆。
春風生物尚有意，壯士憂民豈無術。
不成歡醉但悲歌，回首功名古難必。